
NACRT ZAKONODAVNE REZOLUCIJE EUROPSKOG PARLAMENTA
o Nacrtu odluke Vijeća o sklapanju Sporazuma između Europske unije i Bosne i Hercegovine o operativnim aktivnostima koje Agencija za europsku graničnu i obalnu stražu provodi u Bosni i Hercegovini
(16666/2024 – C10‑0117/2025 – 2024/0305(NLE))
(Suglasnost)
Europski parlament,
–	uzimajući u obzir Nacrt odluke Vijeća (16666/2024),
–	uzimajući u obzir Nacrt sporazuma između Europske unije i Bosne i Hercegovine o operativnim aktivnostima koje Agencija za europsku graničnu i obalnu stražu provodi u Bosni i Hercegovini (16665/2024),
–	uzimajući u obzir zahtjev Vijeća za davanje suglasnosti u skladu s člankom 77. stavkom 2. točkama (b) i (d), člankom 79. stavkom 2. točkom (c) i člankom 218. stavkom 6. drugim podstavkom točkom (a) Ugovora o funkcioniranju Europske unije (C10‑0117/2025),
–	uzimajući u obzir članak 107. stavke 1. i 4. te članak 117. stavak 7. Poslovnika,
–	uzimajući u obzir preporuku Odbora za građanske slobode, pravosuđe i unutarnje poslove (A10‑0000/2025),
1.	daje suglasnost za sklapanje sporazuma;
2.	nalaže svojoj predsjednici da stajalište Parlamenta proslijedi Vijeću, Komisiji te vladama i parlamentima država članica i Bosne i Hercegovine.

a. Kontekst
Predložena odluka Vijeća usmjerena je na odobravanje Sporazuma o statusu između Europske unije i Bosne i Hercegovine o operativnim aktivnostima koje Agencija za europsku graničnu i obalnu stražu provodi u Bosni i Hercegovini kako je predviđeno Uredbom (EU) 2019/1896 o europskoj graničnoj i obalnoj straži.

Jedna je od zadaća Agencije za europsku graničnu i obalnu stražu („Agencija”) surađivati s trećim zemljama u područjima obuhvaćenima Uredbom o europskoj graničnoj i obalnoj straži, „uključujući suradnju u mogućem operativnom raspoređivanju timova za upravljanje granicama u trećim zemljama”. Agencija može surađivati s tijelima trećih zemalja nadležnima za pitanja obuhvaćena Uredbom u mjeri u kojoj je to potrebno za izvršavanje njezinih zadaća te može obavljati djelovanja povezana s europskim integriranim upravljanjem granicama na državnom području treće zemlje uz suglasnost te treće zemlje.

Svrha je sporazuma o statusu obuhvatiti sve aspekte koji su potrebni za provedbu djelovanja Agencije u trećim zemljama. U skladu s člankom 73. stavkom 3. Uredbe (EU) 2019/1896 u okolnostima zbog kojih se zahtijeva raspoređivanje timova za upravljanje granicama iz stalnih snaga europske granične i obalne straže u treću zemlju u kojoj će članovi timova izvršavati izvršne ovlasti, Unija s dotičnom trećom zemljom sklapa sporazum o statusu.

U skladu s Uredbom o europskoj graničnoj i obalnoj straži te kako je navedeno u članku 76. stavku 1. Uredbe, Komisija je u svojoj Komunikaciji COM(2021) 829 predstavila predložak sporazuma o statusu, na koji se upućuje u Uredbi (EU) 2019/1896, koji sadržava posebne odredbe za provedbu djelovanja na državnom području trećih zemalja. Sporazum o statusu s Bosnom i Hercegovinom temelji se na predlošku koji je izradila Komisija.

Komisija je 14. listopada 2025. izvijestila izvjestitelje o napretku postignutom u pregovorima o sporazumu o statusu između Europske unije i Bosne i Hercegovine. Na sastanku su bila prisutna i nadležna tijela Bosne i Hercegovine. Također, za 6. studenoga 2025. zakazan je sastanak sa službenikom za temeljna prava pri Frontexu i Europskim nadzornikom za zaštitu podataka. Sporazum je potpisan 11. lipnja 2025. u Sarajevu (Bosna i Hercegovina).

b. Stajalište izvjestitelja
Tijekom vrhunca migrantske i izbjegličke krize 2015. stotine tisuća tražitelja azila i migranata stigle su u Europsku uniju preko zapadnog Balkana. Migracijski pritisak na zapadnobalkanskim rutama bio je značajan i u narednim godinama, stvarajući pritisak na vanjskim granicama EU-a. Stoga su bili potrebni dodatni napori kako bi se migracijski tokovi kontrolirali na zakonit način, u skladu s međunarodnim i europskim zakonodavstvom.

Izvjestitelj smatra da je sklapanje formalnih, pravno obvezujućih sporazuma u okviru suradnje s trećim zemljama od ključne važnosti kako bi se osigurala transparentnost, javna kontrola i demokratski nadzor nad takvom suradnjom.

Strukturirana i trajna suradnja s trećim zemljama, posebno s onima na zapadnom Balkanu, sastavni je dio europskog prostora stabilnosti i sigurnosti. Stoga je jačanje suradnje s Bosnom i Hercegovinom u području migracija i upravljanja granicama strateški važno kako bi se smanjio pritisak na hrvatske granice s Bosnom i Hercegovinom i tako spriječili nezakoniti prelasci na vanjskim granicama EU-a te suzbio prekogranični kriminal. Bliska suradnja s partnerima sa zapadnog Balkana stoga je ključna ne samo za upravljanje migracijskim tokovima prema EU-u, smanjenje broja nezakonitih dolazaka i poboljšanje učinkovitosti operacija vraćanja, već i za borbu protiv krijumčarenja migranata i ublažavanje rizika povezanih s organiziranim kriminalom.

I Agencija za europsku graničnu i obalnu stražu i Savezno ministarstvo unutarnjih poslova Bosne i Hercegovine moraju se pridržavati odredaba Uredbe (EU) 2019/1896 i osigurati potpunu usklađenost s njom, među ostalim u pogledu temeljnih prava. Tijekom postupka suglasnosti u Europskom parlamentu objašnjenja Komisije, relevantnih tijela Bosne i Hercegovine, službenika za temeljna prava pri Frontexu i Europskog nadzornika za zaštitu podataka o važnosti tog sporazuma o statusu pokazala su se zadovoljavajućima. Sporazumom o statusu i prisutnošću službenika Agencije za europsku graničnu i obalnu stražu na državnom području Bosne i Hercegovine doprinijet će se suzbijanju nezakonitih migracija prema EU-u i poboljšanju opće sigurnosne situacije uz potpunu zaštitu temeljnih prava tijekom postupaka granične kontrole. S obzirom na znatan broj osoba koje prolaze kroz Bosnu i Hercegovinu kako bi stigle do EU-a, tim će se sporazumom ojačati naša potpora partnerima sa zapadnog Balkana kako bi migracijskim tokovima upravljali učinkovitije i uz potpuno poštovanje naših europskih standarda.

Zaključno, izvjestitelj smatra da je predloženi sporazum o statusu u skladu s predloškom sporazuma o statusu predviđenim u komunikaciji Komisije o sadržaju i odredbama koje bi trebalo uključiti u konačni sporazum.

S obzirom na to da taj sporazum ulazi u fazu provedbe, Europski parlament traži da ga Agencija za europsku graničnu i obalnu stražu pravodobno obavještava o aktivnostima koje se provode u okviru provedbe sporazuma o statusu te podsjeća Agenciju na njezinu obvezu da u svoja godišnja izvješća u skladu s člankom 73. stavkom 8. Uredbe (EU) 2019/1896 uvrštava ocjenu suradnje s trećim zemljama.

Sporazumi o statusu o operativnim aktivnostima koje provodi Agencija za europsku graničnu i obalnu stražu koji su već sklopljeni s Moldovom, Sjevernom Makedonijom, Crnom Gorom, Albanijom i Srbijom pokazali su da bliska suradnja sa zapadnim Balkanom donosi pozitivne rezultate. 

S obzirom na navedeno, izvjestitelj preporučuje da Parlament podrži tekst Nacrta odluke Vijeća.

